Document ID: 31996D0425

Komisjoni otsus,
28. juuni 1996,
milles sätestatakse Mauritaaniast pärit kala- ja akvakultuuritoodete importimise eritingimused
(EMPs kohaldatav tekst)
(96/425/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 95/71/EÜ [2]), eriti selle artiklit 11,
ning arvestades, et:
ühenduse eksperdid on teinud Mauritaaniasse kontrollkülastuse, et kontrollida ühendusse saadetavate kalatoodete tootmis-, ladustamis- ja lähetustingimusi;
kalatoodete tervishoiukontrolli ja -järelevalvet käsitlevate Mauritaania õigusaktide sätteid võib käsitada samaväärsetena direktiivi 91/493/EMÜ sätetega;
Mauritaania pädev asutus Ministère des Pêches et de l’Economie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS) on võimeline tõhusalt kontrollima kehtivate õigusaktide kohaldamist;
direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isiku kvalifikatsiooni käsitlevaid miinimumnõudeid;
direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte ja külmutuslaeva loanumber;
direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete ja/või külmutuslaevade loetelu; kõnealune loetelu tuleb koostada MPEM-CNROP-DVISi poolt komisjonile esitatud teabe põhjal; seepärast peab MPEM-CNROP-DVIS tagama, et täidetakse direktiivi 91/493/EMÜ artikli 11 lõike 4 sätteid;
MPEM-CNROP-DVIS on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete ja külmutuslaevade heakskiitmist käsitlevate nõuetega samaväärsete nõuete täitmise kohta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Ministère des Pêches et de l’Économie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS) on Mauritaania pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.
Artikkel 2
Mauritaaniast pärit kala- ja akvakultuuritooted peavad vastama järgmistele tingimustele:
1) igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2) tooted peavad olema pärit käesoleva otsuse B lisas loetletud heakskiidetud ettevõtetest või külmutuslaevadelt;
3) välja arvatud külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustumatult sõna "Mauritaania" ja päritoluettevõtte või külmutuslaeva loanumber.
Artikkel 3
1. Artikli 2 lõikes 1 nimetatud sertifikaat tuleb koostada vähemalt ühes selle liikmesriigi ametlikus keeles, kus toimub kontrollimine.
2. Sertifikaadil peab olema Ministère des Pêches et de l’Économie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS) esindaja nimi, pädevus ja allkiri ning MPEM-CNROP-DVIS ametlik tempel, mille värv erineb muude kinnituste värvist.
Artikkel 4
Käesolev otsus on adresseeritud liikmesriikidele.
Brüssel, 28. juuni 1996

Labels: 0
3
18
6